Carl Boplaas (1931 - 2004) is die skuilnaam van ’n Afrikaanse digter met die naam van Carl Petrus van der Merwe. Carl Petrus van der Merwe is die seun van Frans Jacobus van der Merwe (1907–1987), ’n broer van Boerneef en eienaar van die beroemde familieplaas Boplaas. Hy is op 19 April 1931 hier in die Koue Bokkeveld gebore. Hy matrikuleer op Ceres en bring die grootste gedeelte van sy lewe as sagtevrugteboer op Boplaas deur, wat sedert 1743 in die familie se besit is. Die plaaswerf is deur sy toedoen in sy geheel tot ’n nasionale gedenkwaardigheid verklaar en die plaas self is ’n familiemaatskappy wat bekend staan as Boplaas Boerdery Trust – dit is die oudste familie-onderneming in Suid-Afrika. As eertydse skaapboer trek hy self winters met die skape uit die Koue Bokkeveld deur Rietvlei se koue water, teen Katbakkies se steilte en oor Swartrug na die warmer Karoo. Later is hy deel van die landbou-revolusie wat die Bokkeveld omvorm tot ’n ryk vrugtestreek, totaal weg van die oorspronklike skaapboerdery af. Vir lank is hy ook ’n korrespondent van Die Burger.